ประกาศคณะกรรมการกำกับและส่งเสริมการประกอบธุรกิจประกันภัย เรื่อง หลักเกณฑ์และเงื่อนไขในการออกใบอนุญาตให้นิติบุคคลประเภทสถาบันการเงินเป็นนายหน้าประกันวินาศภัย พ.ศ. 2551

ประกาศคณะกรรมการกำกับและส่งเสริมการประกอบธุรกิจประกันภัย

ประกาศคณะกรรมการกำกับและส่งเสริมการประกอบธุรกิจประกันภัย
เรื่อง
หลักเกณฑ์และเงื่อนไขในการออกใบอนุญาตให้นิติบุคคลประเภท
สถาบันการเงินเป็นนายหน้าประกันวินาศภัย
พ.ศ.
๒๕๕๑[๑]

อาศัยอำนาจตามความในมาตรา ๖๘ วรรคสอง
แห่งพระราชบัญญัติประกันวินาศภัย พ.ศ. ๒๕๓๕ ประกอบมาตรา ๓ (๑)
แห่งพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ. ๒๕๕๐
คณะกรรมการกำกับและส่งเสริมการประกอบธุรกิจประกันภัยจึงออกประกาศไว้ ดังนี้

ข้อ ๑
 ประกาศนี้เรียกว่า ประกาศคณะกรรมการกำกับและส่งเสริมการประกอบธุรกิจประกันภัย
เรื่อง หลักเกณฑ์และเงื่อนไขในการออกใบอนุญาตให้นิติบุคคลประเภทสถาบันการเงินเป็นนายหน้าประกันวินาศภัย
พ.ศ. ๒๕๕๑

ข้อ ๒
 ประกาศนี้ให้ใช้บังคับตั้งแต่บัดนี้เป็นต้นไป

ข้อ ๓
 ให้ยกเลิกประกาศนายทะเบียน เรื่อง
หลักเกณฑ์และเงื่อนไขในการออกใบอนุญาตให้นิติบุคคลประเภทธนาคารเป็นนายหน้าประกันวินาศภัย
ลงวันที่ ๒๙ มิถุนายน พ.ศ. ๒๕๔๘

ข้อ ๔
 ในประกาศนี้
สถาบันการเงิน หมายถึง
ธนาคารพาณิชย์ และให้หมายความรวมถึง สถาบันการเงินที่มีกฎหมายโดยเฉพาะจัดตั้งขึ้น
ธนาคารพาณิชย์ หมายถึง
บริษัทมหาชนจำกัดที่ได้รับใบอนุญาตให้ประกอบธุรกิจธนาคารพาณิชย์ และหมายความรวมถึง
ธนาคารพาณิชย์เพื่อรายย่อย และธนาคารที่มีกฎหมายเฉพาะจัดตั้งขึ้น
ใบอนุญาตเป็นนายหน้าประกันวินาศภัย
หมายถึง
ใบอนุญาตเป็นนายหน้าประกันวินาศภัยประเภทชี้ช่องหรือจัดการให้มีการประกันภัยโดยตรง

ข้อ ๕
 สถาบันการเงินที่จะขอรับใบอนุญาตเป็นนายหน้าประกันวินาศภัยตามประกาศฉบับนี้ได้จะต้องมีคุณสมบัติ
ดังนี้
๕.๑
มีวัตถุประสงค์ประกอบกิจการนายหน้าประกันวินาศภัย
๕.๒
มีพนักงานหรือลูกจ้างที่ได้รับใบอนุญาตเป็นนายหน้าประกันวินาศภัยไม่น้อยกว่าห้าคน
และในสาขาที่ทำการเป็นนายหน้าประกันวินาศภัยต้องมีนายหน้าประกันวินาศภัยประจำสำนักงานไม่น้อยกว่าสาขาละสามคน
เพื่อติดต่อกับประชาชนหรือให้คำชี้แจงต่อนายทะเบียนหรือพนักงานเจ้าหน้าที่

ข้อ ๖
 สถาบันการเงินที่มีคุณสมบัติตามข้อ ๕
ประสงค์จะเป็นนายหน้าประกันวินาศภัย ให้ยื่นคำขอรับใบอนุญาตตามแบบที่นายทะเบียนกำหนด

ข้อ ๗
 เมื่อได้รับอนุญาตเป็นนายหน้าประกันวินาศภัยจากนายทะเบียนแล้ว
ให้ถือว่าสาขาของสถาบันการเงินนั้นเป็นสาขาในการประกอบธุรกิจนายหน้าประกันวินาศภัยด้วย

ข้อ ๘
ในการดำเนินการนายหน้าประกันวินาศภัย
สถาบันการเงินที่ได้รับใบอนุญาตเป็นนายหน้าประกันวินาศภัย ต้องปฏิบัติ ดังต่อไปนี้
๘.๑
ต้องชี้ช่องหรือจัดการให้แก่เฉพาะลูกค้าสถาบันการเงินของตนเท่านั้น
๘.๒
ต้องแจ้งให้นายทะเบียนทราบภายในกำหนดสิบห้าวัน นับแต่วันที่มีการเพิ่ม ลดสาขา
หรือเปลี่ยนแปลงพนักงาน ลูกจ้าง
ที่มีใบอนุญาตเป็นนายหน้าประกันวินาศภัยประจำสำนักงาน
๘.๓ ต้องปฏิบัติตามกฎหมายว่าด้วยการประกันวินาศภัยและกฎหมายที่เกี่ยวข้อง
๘.๔
ห้ามมิให้ตั้งหรือยอมให้บุคคลซึ่งมีลักษณะต่อไปนี้
เป็นหรือทำหน้าที่นายหน้าประกันวินาศภัย
หรือบุคคลผู้ที่มีอำนาจในการจัดการกิจการนายหน้าประกันวินาศภัย
๘.๔.๑ เป็นบุคคลที่ไม่ได้รับใบอนุญาตเป็นนายหน้าประกันวินาศภัย
๘.๔.๒
เป็นนายหน้าประกันวินาศภัยผู้ทำการแทนนิติบุคคลอื่นที่ได้รับใบอนุญาตเป็นนายหน้าประกันวินาศภัยในเวลาเดียวกัน
๘.๔.๓ เป็นผู้จัดการ
สมุห์บัญชีหรือพนักงานผู้ที่มีอำนาจในการจัดการของบริษัทที่ได้รับใบอนุญาตประกอบธุรกิจประกันวินาศภัยในเวลาเดียวกัน
๘.๔.๔ เป็นกรรมการ
หุ้นส่วนผู้จัดการหรือผู้รับผิดชอบในการจัดการของนิติบุคคลอื่นที่ได้รับอนุญาตเป็นนายหน้าประกันวินาศภัยในเวลาเดียวกัน
๘.๔.๕ เป็นบุคคลล้มละลาย
๘.๔.๖
เป็นบุคคลวิกลจริตหรือจิตฟั่นเฟือนไม่สมประกอบ
๘.๔.๗ เป็นตัวแทนประกันวินาศภัย
๘.๔.๘ ถูกเพิกถอนใบอนุญาตเป็นนายหน้าประกันวินาศภัยหรือใบอนุญาตเป็นตัวแทนประกันวินาศภัยในระยะเวลาห้าปีก่อนวันขอรับใบอนุญาต
๘.๔.๙
เคยได้รับโทษจำคุกโดยคำพิพากษาถึงที่สุดให้จำคุกในความผิดเกี่ยวกับทรัพย์ที่กระทำโดยทุจริต
เว้นแต่ได้พ้นโทษมาแล้วไม่น้อยกว่าห้าปีก่อนขอรับใบอนุญาต

ข้อ ๙
 การฝ่าฝืนหรือไม่ปฏิบัติให้เป็นไปตามหลักเกณฑ์
และเงื่อนไขที่กำหนดไว้ในประกาศนี้
ให้ถือว่าเป็นการกระทำอันฝ่าฝืนบทบัญญัติของกฎหมาย
และให้นายทะเบียนมีอำนาจไม่ออกใบอนุญาต เพิกถอนใบอนุญาต
หรือระงับการให้ต่ออายุใบอนุญาตได้

ข้อ ๑๐
 ให้สถาบันการเงินที่ได้รับใบอนุญาตเป็นนายหน้าประกันวินาศภัยอยู่ก่อนวันที่ประกาศนี้มีผลใช้บังคับ
ต้องดำเนินการให้เป็นไปตามข้อ ๕.๒ ภายในระยะเวลา ๑ ปี
นับแต่วันที่ประกาศนี้มีผลใช้บังคับ

ประกาศ
ณ วันที่ ๒๐ สิงหาคม พ.ศ. ๒๕๕๑
ศุภรัตน์
 ควัฒน์กุล
ปลัดกระทรวงการคลัง
ประธานคณะกรรมการกำกับและส่งเสริมการประกอบธุรกิจประกันภัย

หมายเหตุ
:- เหตุผลที่ออกประกาศฉบับนี้
เนื่องจากพระราชบัญญัติคณะกรรมการกำกับและส่งเสริมการประกอบธุรกิจประกันภัย พ.ศ.
๒๕๕๐ บัญญัติให้คณะกรรมการกำกับและส่งเสริมการประกอบธุรกิจประกันภัย
เป็นผู้มีอำนาจในการกำหนดหลักเกณฑ์และเงื่อนไขในการออกใบอนุญาตให้นิติบุคคลเป็นนายหน้าประกันวินาศภัยแทนนายทะเบียน
 จึงจำเป็นต้องออกประกาศนี้

วัชศักดิ์/ผู้จัดทำ
๖
ตุลาคม ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๖๐ ง/หน้า ๒๐/๑ ตุลาคม ๒๕๕๑